সান্তাহার বিপি উচ্চ বিদ্যালয়ের সহকারী শিক্ষক মোহসিন আলী বলেন, আমাদের বিদ্যালয়টি সড়ক সংলগ্ন। ফলে যানবাহনের এবং উচ্চমাত্রার হর্নের শব্দে পাঠদান ব্যহত হয়। সান্তাহার পৌর শহরের কয়েকজন শিক্ষক বলেন, পৌরসভার আইন অনুযায়ী বেলা দুইটা থেকে সন্ধা ছয়টা পর্যন্ত মাইকিং করার বিধান রয়েছে। কিন্তু এখানে সকাল থেকে গভীর রাত পর্যন্ত বিভিন্ন পণ্যের, মাংস বিক্রি সহ নানা কিছুর উচ্চ শব্দে মাইকিং করা হয়। ট্রাক, ট্রাকটরের শব্দে শিশুসহ বড়দের ক্ষতি হচ্ছে। সান্তাহার নাগরিক কমিটির সভাপতি সাবেক অধ্যক্ষ মোসলেম উদ্দীন বলেন, শহরে নিদিষ্ট কোন বাস ষ্ট্যান্ড না থাকায় শহরের ওপর দিয়ে যাওয়া মহাসড়কে ইচ্ছে মতো যাত্রী ওঠানো নামানোর সময় যানবাহনগুলোর উচ্চ হর্নে শব্দ দূষন হচ্ছে। এতে শহরের শিক্ষার্থীসহ এলাকাবাসি ভোগান্তির শিকার হচ্ছে। আমরা এর প্রতিকার চাই। সান্তাহার প্রেস ক্লাবের সিনিয়র সাংবাদিক খায়রুল ইসলাম বলেন, কর্তৃপক্ষের বিনা অনুমতিতে উপজেলার বিভিন্ন সামাজিক অনুষ্টানে গভীর রাত পর্যন্ত উচ্চ শব্দে গানবাজনা করা হয়। হাসপাতাল, শিক্ষা প্রতিষ্টান, আবাসিক এলাকাসহ যেখানে-সেখানে ইট ভাঙার যন্ত্র দিয়ে দিনরাত বিকট শব্দে ইট ভাঙা হয়। এতে উপজেলাবাসী চরম শব্দ দূষণের শিকার হচ্ছে। এসবের কোনো মনিটরিং নেই। সান্তাহার পৌরসভার মেয়র তোফাজ্জল হোসেন ভুট্টু বলেন, উচ্চ শব্দে হর্ন বাজানো, যখন-তখন মাইকিং করা মোটেই উচিত নয়। কেউ আইন মানতে চায় না। এখন থেকে বিষয়গুলো দেখভাল করা হবে। আমার পৌর সভায় কোনো সাউন্ড মিটার নেই। আদমদীঘি উপজেলা নির্বাহি অফিসার সাদেকুর রহমান বলেন, এর আগে বিষয়টি তাঁকে কেউ লিখিত বা মৌখিক ভাবে বলেন নি। এখন থেকে বিষয়টি গুরুত্ব সহকারে দেখা হবে।